贈相士許松坡
作者：何夢桂
朝代：宋

paragraphs: 天地委爾形，禍福唯所命。
夭顔壽盜跖，窮憲富猗頓。
陰陽氣不齊，所受各有分。
司造秘不言，誰能作天問。
君今挾相術，兩目烱清鏡。
開口說是非，竊弄司造柄。
富貴聞者喜，貧賤聞者慍。
分定不可移，喜慍兩皆病。
朝暮芧四三，空使衆狙競。
安知鳩與鵬，小大各適性。
勸君且歸休，吾方游神廷。